  Туспуктэм: Майя Бывальцева Наталия Сильвестрова 2024-тӥ арын Дэбес, Красногорск, Вавож, Пичи Пурга но Можга ёросъёсын вить модульной фельдшер-акушер пункт, Вавож но Дэри ёросъёсын кык амбулатория пуктозы. Ужъёсты «Здравоохранение» йӧскалык ӵектослэн «Модернизация первичного звена здравоохранения» программаезъя быдэстозы. Со сярысь элькунысь тазалыкез утёнъя министерстволэн пресс-службаез ивортӥз. Выль эмъюртъёсты Вавож ёросысь Какмож черкогуртын но Мӧнья гуртын, Дэри ёросысь Якшур гуртын, Дэбес ёросысь Тыловай черкогуртын, Красногорск ёросысь Валамаз гуртын, Можга ёросысь Люга станциын но Пичи Пурга ёросысь Брангуртын усьтозы. Лэсьтӥськон сяна, тросэз ФАП-ёс но амбулаториос тупатъямез кулэ каро. «Модернизация первичного звена здравоохранения» программаез 2030-тӥ арозь азьланьтозы, со дыр ӵоже ваньзэ быдэстыны тыршозы, пусйиз улосвылысь тазалыкез утёнъя министрлэсь ужзэ быдэсъясь Сергей Багин. Тодэ вайытом, программая 2023-тӥ арын Можгаын но Воткаын поликлиника но Дэри ёросын кык ФАП пуктӥзы. Туэ вить амбулаториез лэсьтон ужъёсты йылпумъялозы. Сарапулын выль поликлиника ӝутыны кутскизы. Тегъёс: ФАП-ёс эмъяськонниос Тазалык лэсьтӥськон Удмуртия  